BE (nettverksselskap)

BE er et nettverksselskap etablert i 2020 av brødrene Moyn, Monir og Ehsaan Islam. I Norge advarer de statlige tilsynsorganene Lotteritilsynet, Forbrukertilsynet og Finanstilsynet mot BE, de to førstnevnte fordi de mener BE ligner et ulovlig pyramidespill.

Bakgrunn 
BE ble etablert i 2020 av brødrene Moyn, Monir og Ehsaan Islam, selskapsnavnet skal være en forkortelse for Better Experience.

Brødrene var sentrale i utbredelsen av OneCoin i Storbritannia. I 2017 forlot de selskapet og startet opp som salgsrepresentanter for Wor(l)d Global Network, før de etablerte sitt eget nettverksselskap, Melius. Selskapet ble en flopp, men brødrene satset på nytt med BE.

BE drives fra Dubai hvor grunnleggerne også er bosatt. Forretningskonseptet til BE er å skape et økosystem for digitale tjenester. Grunnleggerne har uttalt at en av tjenestene de tilbyr sine medlemmer er å hjelpe dem med å unngå å bli utsatt for svindel gjennom useriøse nettverksselskaper. I oktober 2021 hadde selskapet et stort lanseringsarrangement i Oslo hvor Monir Islam og Svein Østvik var blant trekkplastrene, og året etter deltok også Moyn Islam på et tilsvarende event i Oslo. 

Ifølge en pressemelding fra BE er det svenske Max Nilsenius som har brakt konseptet til Norge. Det er særlig unge personer som har latt seg verve til konseptet, i hovedsak via sosiale medier. Lotteritilsynet har mottatt mange henvendelser om selskapet, og slo i oktober 2022 fast at selskapet hadde «klare likhetstrekk med ulovlig pyramidevirksomhet». I mars 2023 gikk også Finanstilsynet ut med en offisiell advarsel mot BE og slo fast at selskapet ikke hadde nødvendige tillatelser til å tilby sine produkter i Norge.

Selskapet hevder på sine nettsider at de samarbeider med kjente merkenavn som Amazon, Avis og cruisekonsernet Carnival. Dette blir ifølge økonominettavisen E24 avvist av de nevnte selskapene.

Referanser

Eksterne lenker 
 

Nettverksselskaper
Selskaper etablert i 2020